
ΔΕΛΤΙΟ ΤΥΠΟΥ
Επίσκεψη της ΕΔΕ στο Ειδικό Κατάστημα Κράτησης Νέων Αυλώνα
Στις 7 Νοεμβρίου 2026, 30 μέλη της ΕΔΕ, παρουσία του Β΄ Αντιπροέδρου - Εφέτη, Ιωάννη Ασπρογέρακα και της Αναπληρώτριας Ταμία - Πρωτοδίκη, Μαρίνας Κάβουρα, επισκεφθήκαμε το Ειδικό Κατάστημα Κράτησης Νέων Αυλώνα, όπου κρατούνται νέοι ηλικίας 18 έως 21 ετών. Περιηγηθήκαμε στους χώρους του καταστήματος και συνομιλήσαμε με τη Διεύθυνση, τη Διευθύντρια του Σχολείου, την κοινωνική υπηρεσία, τους σωφρονιστικούς υπαλλήλους, αλλά και με περίπου 30 κρατουμένους, ακούγοντας τις απόψεις, τα παράπονα και τον τρόπο με τον οποίο οι ίδιοι αντιλαμβάνονται την απονομή της δικαιοσύνης. Η επίσκεψη μας έφερε σε άμεση επαφή με τις πραγματικές συνθήκες κράτησης και ανέδειξε τις συνέπειες της αυστηροποίησης των ποινών και του τρόπου έκτισής τους. Ο υπερπληθυσμός των φυλακών δεν είναι πλέον μια θεωρητική διαπίστωση, αλλά μια οδυνηρή πραγματικότητα. Χρέος μας είναι να συνεχίσουμε να την αναδεικνύουμε και να διεκδικούμε ένα σωφρονιστικό σύστημα που σέβεται την ανθρώπινη αξιοπρέπεια και υπηρετεί ουσιαστικά τον σωφρονισμό και την επανένταξη.

